12. ฐานะการเงินและผลการดำเนินงาน

งบการเงินรวมในระยะ3 ปีที่ผ่านมา ตามเอกสารแนบ 6

สรุปฐานะการเงินและผลการดำเนินงานในระยะ 3 ปี ที่ผ่านมา ตามเอกสารแนบ 7

อัตราส่วนทางการเงินในระยะ 3 ปี ที่ผ่านมา ตามเอกสารแนบ 8

ผู้สอบบัญชีและนโยบายบัญชีที่สำคัญ

1. ผู้สอบบัญชีและรายงานการตรวจสอบ

งบการเงินของบริษัทและบริษัทย่อยในปี 2543และ 2544 ได้ผ่านการตรวจสอบจากนายนที
แสงอุดมเลิศ ผู้สอบบัญชีรับอนุญาตทะเบียน 300 สำนักงานธรรมการย์การบัญชี
ซึ่งผู้สอบบัญชีได้แสดงความเห็นไว้อย่างไม่มีเงื่อนไข

งบการเงินของบริษัทและบริษัทย่อยในปี 2545 ได้ผ่านการตรวจสอบจากนายสมสิทธิ์ เตชะมนตรีกุล
ผู้สอบบัญชีรับอนุญาตทะเบียน 430 บริษัท สหการบัญชี พี เค เอฟ จำกัด ซึ่งผู้สอบบัญชีได้

แสดงความเห็นอย่างมีเงื่อนไข
ทั้งนี้เนื่องจากทางผู้สอบบัญชีไม่ได้เข้าร่วมสังเกตการณ์ตรวจนับสินค้าคงเหลือ ณ. วันที่ 31 ธันวาคม
2544 เนื่องจากยังไม่ได้รับการแต่งตั้งให้เป็นผู้สอบบัญชีในขณะนั้น

ในปี 2545 บริษัทได้เปลี่ยนนโยบายการบัญชี เรื่องการรับรู้รายได้จากการขายให้ตัวแทนจัดจำหน่าย
จากที่เคยบันทึกรับรู้รายได้เมื่อส่งมอบมาบันทึกเมื่อตัวแทนจัดจำหน่ายขายให้ลูกค้า
และเรื่องการบันทึกส่วนของมูลค่าตามบัญชีที่สูงกว่าราคาทุนของเงินลงทุนในบริษัทร่วมจากตั้งพักเป็นตัดค่าใช้จ่ายทั้งจำนวน
โดยที่บริษัทได้บันทึกการเปลี่ยนนโยบายการบัญชีเหล่านี้โดยวิธีย้อนหลัง
ซึ่งผู้สอบบัญชีรายใหม่ได้ตรวจสอบรายการปรับปรุงงบการเงินปี 2544
และให้ความเห็นว่ารายการปรับปรุงดังกล่าวได้นำไปปรับงบการเงินปี 2544 อย่างเหมาะสมแล้ว

2. นโยบายการบัญชีที่สำคัญ

  2.1 การรับรู้รายได้และค่าใช้จ่าย มีดังนี้

  - รายได้จากการขาย บันทึกรับรู้รายได้เมื่อมีการส่งมอบสินค้า

  - รายได้จากการขายตัวแทนจัดจำหน่าย บันทึกรับรู้รายได้เมื่อตัวแทนจัดจำหน่ายขายให้กับลูกค้า

  - รายได้อื่นและค่าใช้จ่าย บันทึกรับรู้ตามเกณฑ์คงค้าง

  2.2 เงินสดและรายการเทียบเท่าเงินสด หมายถึง เงินสดในมือและเงินฝากธนาคาร
  ไม่รวมเงินฝากซึ่งมีกำหนดรับคืนเกินกว่า 3 เดือน และเงินฝากธนาคารที่มีภาระผูกพัน

  2.3 ค่าเผื่อหนี้สงสัยจะสูญ
  ประมาณจากผลขาดทุนที่อาจเกิดขึ้นในการเรียกเก็บเงินจากลูกหนี้ไม่ได้
  ผลขาดทุนประมาณขึ้นจากประสบการณ์ในการเก็บเงินจากลูกหนี้ในอดีตและฐานะปัจจุบันของลูกหนี้

  2.4 สินค้าคงเหลือแสดงตามราคาทุน ซึ่งคำนวณโดยวิธีเข้าก่อน-ออกก่อนหรือมูลค่าสุทธิที่จะได้
  รับแล้วแต่มูลค่าใดจะต่ำกว่า

  2.5 เงินลงทุน

  ก. เงินลงทุนในหลักทรัพย์

  บริษัทจัดประเภทแสดงมูลค่าและรับรู้กำไร(ขาดทุน)จากการเปลี่ยนแปลงมูลค่าของเงิน
  ลงทุนในหลักทรัพย์ดังนี้

  - หลักทรัพย์เพื่อค้าแสดงตามมูลค่ายุติธรรม กำไรหรือขาดทุน ซึ่งเกิดจากการ
  เปลี่ยนแปลงในมูลค่ายุติธรรมรับรู้เป็นรายได้หรือค่าใช้จ่ายในงบกำไรขาดทุน

  - หลักทรัพย์เผื่อขายแสดงตามมูลค่ายุติธรรม
  กำไรหรือขาดทุนจากการเปลี่ยนแปลงในมูลค่ายุติธรรมรับรู้ในส่วนของผู้ถือหุ้น

  - หลักทรัพย์เพื่อการลงทุนทั่วไปแสดงด้วยราคาทุนหักค่าเผื่อจากการด้อยค่า(ถ้ามี)

  - หลักทรัพย์ที่ขายในระหว่างงวดเพื่อคำนวณราคาทุน ใช้วิธีถัวเฉลี่ยถ่วงน้ำหนัก

  ข. เงินลงทุนในบริษัทย่อยและบริษัทร่วม แสดงตามวิธีส่วนได้เสีย
  ในกรณีที่มีการด้อยค่าของเงินลงทุนจะรับรู้ผลขาดทุนนั้นในงบกำไรขาดทุน

  2.6 อสังหาริมทรัพย์รอการขายแสดงในราคาทุน ซึ่งประกอบด้วยต้นทุนในการได้มาซึ่งที่ดิน
  ต้นทุนพัฒนาที่ดินเพื่อขาย และค่าใช้จ่ายที่เกี่ยวข้องโดยตรง

  2.7 ที่ดิน อาคารและอุปกรณ์แสดงราคาทุนหักค่าเสื่อมราคาสะสม
  ค่าเสื่อมราคาคำนวณโดยวิธีเส้นตรง ตามอายุการใช้งานโดยประมาณของสินทรัพย์ดังต่อไปนี้

  ---------------------------------------------------- --------- ---------
  อาคารและสิ่งปลูกสร้าง                                    20        ปี

  เครื่องตกแต่ง ติดตั้งและอุปกรณ์                              5         ปี

  ยานพาหนะ                                             5         ปี

  สินทรัพย์อื่น                                             5         ปี

                                                                 
  ---------------------------------------------------- --------- ---------

  2.8 สินทรัพย์ไม่มีตัวตนตัดจำหน่ายตามอายุการเช่าระยะเวลา 7-30 ปี

  2.9 เงินตราต่างประเทศใช้อัตราแลกเปลี่ยน ดังนี้

  - รายการที่เกิดขึ้นระหว่างปีแปลงค่าเป็นเงินบาท โดยใช้อัตราแลกเปลี่ยน ณ วันที่เกิดรายการ

  - สินทรัพย์และหนี้สิน ณ วันสิ้นปีแปลงค่าเป็นเงินบาท
  โดยใช้อัตราแลกเปลี่ยนตามประกาศของธนาคารแห่งประเทศไทย ณ วันที่ในงบดุล

  - กำไร(ขาดทุน)จากอัตราแลกเปลี่ยนบันทึกเป็นรายได้หรือค่าใช้จ่ายในงบกำไรขาดทุน

  2.10 เงินสมทบกองทุนทดแทน บันทึกเป็นค่าใช้จ่ายระหว่างปี

  2.11 กำไร(ขาดทุน)ต่อหุ้นขั้นพื้นฐาน คำนวณโดยการหารกำไร(ขาดทุน)สุทธิประจำปีของแต่ละปี
  ด้วยจำนวนหุ้นสามัญถัวเฉลี่ยถ่วงน้ำหนักที่ออก ณ วันสิ้นปีของแต่ละปี

คำอธิบายและการวิเคราะห์ฐานะการเงินและผลการดำเนินงานฐานะการเงิน - งบการเงินรวม

ในระหว่างปี 2545
บริษัทได้มีการเปลี่ยนแปลงนโยบายการบัญชีการรับรู้รายได้จากการขายตัวแทนจัดจำหน่ายและเงินลงทุนในบริษัทร่วม
ซึ่งผลสะสมจากการเปลี่ยนนโยบายการบัญชีกระทบกับกำไรสะสมต้นงวดปี 2545 และ 2544 จำนวน
61.05 ล้านบาท และ 60.70 ล้านบาท ตามลำดับ ดังรายละเอียดต่อไปนี้

1.ในปี 2545
บริษัทได้เปลี่ยนแปลงนโยบายการบัญชีเกี่ยวกับการรับรู้รายได้จากการขายให้ตัวแทนจัดจำหน่าย
จากที่เคยบันทึกรับรู้รายได้เมื่อส่งมอบตามเกณฑ์กรมสรรพากรตามระบบภาษีมูลค่าเพิ่ม
มาเป็นบันทึกเมื่อตัวแทนจัดจำหน่ายขายให้กับลูกค้าตามมาตรฐานการบัญชีฉบับที่ 37
เรื่องการรับรู้รายได้ ในการเปลี่ยนแปลงนโยบายการบัญชีดังกล่าว
บริษัทต้องปรับย้อนหลังงบการเงินปีก่อนที่นำมาเปรียบเทียบเสมือนว่าบริษัทได้บันทึกรายได้จากการขายให้ตัวแทนจัดจำหน่ายตามนโยบายการบัญชีใหม่มาโดยตลอด
โดยผลจากการเปลี่ยนแปลงนโยบายการบัญชีส่งผลให้ในปี 2544 ลูกหนี้การค้าลดลงจำนวน 82.97
ล้านบาท และสินค้าคงเหลือเพิ่มขึ้นจำนวน 32.41 ล้านบาท
เนื่องจากต้องนำสินค้าที่ขายให้กับตัวแทนจัดจำหน่ายกลับมาเป็นสินค้าคงเหลือ

2. บริษัทได้เปลี่ยนแปลงนโยบายการบัญชีเกี่ยวกับเงินลงทุนในบริษัทร่วม
จากบันทึกส่วนของมูลค่าตามบัญชีที่สูงกว่าราคาทุนเป็นเงินลงทุน
เป็นบันทึกส่วนของมูลค่าตามบัญชีที่สูงกว่าราคาทุนเป็นค่าใช้จ่ายทั้งจำนวน
บริษัทได้ปรับย้อนหลังงบการเงินปีก่อนที่นำมาเปรียบเทียบเสมือนว่าบริษัทได้บันทึกส่วนของมูลค่าตามบัญชีที่สูงกว่าราคาทุนตามนโยบายใหม่มาโดยตลอด
โดยผลจากการเปลี่ยนนโยบายการบัญชีส่งผลให้ในปี 2544
เงินลงทุนบันทึกตามวิธีส่วนได้เสียลดลงจำนวน 10.14 ล้านบาท และขาดทุนสุทธิเพิ่มขึ้น 0.35
ล้านบาท

ในการเปลี่ยนนโยบายการบัญชีเหล่านี้ได้ปรับปรุงย้อนหลังเฉพาะงบการเงินปี 2544 เท่านั้น
งบการเงินปี 2543 ยังคงใช้นโยบายการบัญชีเดิม ดังนั้นอัตราส่วนทางการเงินเปรียบเทียบ 3 ปี
จึงมีความแตกต่างกันมากโดยเฉพาะอัตราส่วนสภาพคล่อง , อัตราส่วนหมุนเวียนลูกค้า,
ระยะเวลาเก็บหนี้เฉลี่ย และระยะเวลาขายสินค้าเฉลี่ย

ผลการดำเนินงาน

ในปี 2545
บริษัทฯได้รับผลกระทบอย่างมากจากการสินค้านำเข้าในเงื่อนไขการเปิดตลาดการค้าเสรีของโลก
การลดลงของจำนวนนักท่องเที่ยวเนื่องจากตื่นตระหนกต่อสงคราม
การใช้กลยุทธ์ทางด้านราคาโดยการลดราคาของคู่แข่งขัน
และอัตราดอกเบี้ยที่ลดต่ำลงซึ่งมีผลกระทบโดยตรงต่อกลุ่มเป้าหมายของบริษัท
บริษัทฯมีรายได้รวมจำนวน 376.17 ล้านบาท กำไรสุทธิ 5.70 ล้านบาท ผลกำไรต่อหุ้น 0.48
บาท เปรียบเทียบกับรายได้รวมจำนวน 407.04 ล้านบาท และขาดทุนสุทธิจำนวน 5.46 ล้านบาท
ผลขาดทุนต่อหุ้น 0.45 บาท ในปี 2544

บริษัทฯมีรายได้จากการขายในปี 2545 จำนวน 351.76 ล้านบาท ลดลงจากปี 2544 จำนวน
25.65 ล้านบาท หรือเท่ากับร้อยละ 6.8 มีรายได้อื่น 24.42 ล้านบาทลดลง 5.2 ล้านบาท
หรือเท่ากับร้อยละ 17.57 เนื่องจากในปี 2545 บริษัทฯรับรู้ขาดทุนจากอัตราแลกเปลี่ยนเงินตรา
2.76 ล้านบาทในปี 2544 มีกำไรจากการปริวรรตเงินตรา 6.4 ล้านบาท
มีอัตรากำไรขั้นต้นที่ร้อยละ 47.58 ปี 2544 มีอัตรากำไรขั้นต้นที่ร้อยละ 43.57
อัตรากำไรขั้นต้นที่เพิ่มขึ้นเนื่องจากบริษัทฯไม่ได้มุ่งใช้กลยุทธ์การแข่งขันทางด้านราคา

ค่าใช้จ่ายในการขายและบริหารของปี 2545 จำนวน 178.59 ล้านบาท ลดลงจากปีก่อน 11.20
ล้านบาท หรือเท่ากับร้อยละ 5.9 ค่าใช้จ่ายที่ลดลงน้อยกว่ายอดขายที่ลดลง
เนื่องจากบริษัทมีค่าใช้จ่ายในการปรับปรุงร้านสาขา ,การโฆษณาและ การประชาสัมพันธ์
ซึ่งยังต้องดำเนินการ อย่างต่อเนื่อง

ดอกเบี้ยจ่ายของปี 2545 จำนวน 5.98 ล้านบาท ลดลงจากปีก่อน 1.48 ล้านบาท
หรือเท่ากับร้อยละ 19.85 ทั้งนี้เนื่องจากในระหว่างปีบริษัทมีการจ่ายคืนเงินกู้ยืม
อัตราดอกเบี้ยที่ต่ำลง และบริษัทฯได้กู้ยืมจากบริษัทที่เกี่ยวข้องในอัตราที่ต่ำกว่าดอกเบี้ยเบิกเกินบัญชี
จึงทำให้ดอกเบี้ยจ่ายปี 2545น้อยลง

อัตราผลตอบแทนต่อผู้ถือหุ้น บริษัทจ่ายเงินปันผลสำหรับปี 2544 ในอัตราหุ้นละ 0.50 บาท

เป็นเงิน 6 ล้านบาท

ฐานะการเงิน

บริษัทฯมีสินทรัพย์รวม ณ วันที่ 31 ธันวาคม 2545 จำนวน 584.80 ล้านบาท เพิ่มขึ้นร้อยละ 0.21
เมื่อเปรียบเทียบกับสินทรัพย์รวม ณ สิ้นปี 2544 จำนวน 583.56 ล้านบาท
สินทรัพย์แบ่งออกเป็นประเภทต่างๆ คือ สินทรัพย์หมุนเวียน จำนวน 157.43 ล้านบาท
คิดเป็นสัดส่วนร้อยละ 26.92 อสังหาริมทรัพย์รอการขาย 90.00 ล้านบาทคิดเป็นสัดส่วนร้อยละ
15.39 เงินลงทุนและเงินให้กู้ยืม จำนวน 97.41 ล้านบาท คิดเป็นสัดส่วนร้อยละ 16.66 ที่ดิน
อาคาร และอุปกรณ์ จำนวน 213.80 ล้านบาท คิดเป็นสัดส่วนร้อยละ 36.56 และ
สินทรัพย์อื่นจำนวน 26.15 ล้านบาท คิดเป็นสัดส่วนร้อยละ 4.47

ในปี 2545 สินทรัพย์หมุนเวียนจำนวน 157.43 ล้านบาท มีจำนวนเพิ่มขึ้น 12.90 ล้านบาท
คิดเป็นสัดส่วนร้อยละ 8.93 เมื่อเปรียบเทียบกับปี 2544 อัตราสภาพคล่อง 0.85 เท่า
เมื่อเทียบกับปี 2544 1.15 เท่า ทั้งนี้เนื่องจากเงินกู้ยืมระยะยาวในปี 2544 จำนวน 43.94
ล้านบาท ได้ชำระคืนระหว่างปี 2545 จำนวน 13.89 ล้านบาท คงเหลือ 30.05 ล้านบาท
ได้เปลี่ยนจากเงินกู้ยืมระยะยาวเป็นเงินกู้ยืมระยะสั้นในปี 2545 จึงทำให้อัตราส่วนสภาพคล่องลดลง
ลูกหนี้การค้าและตั๋วเงินรับจำนวน 18.37 ล้านบาท มีจำนวนลดลง 0.75
ล้านบาทคิดเป็นสัดส่วนร้อยละ 3.9 อัตราการหมุนเวียนของลูกหนี้ 19.15 เท่า ปี 2544 เท่ากับ
19.75 เท่า ทำให้ระยะเวลาเรียกเก็บหนี้เฉลี่ยยาวขึ้นคือเฉลี่ย 19 วัน ปี 2544 เฉลี่ย 18 วัน
อัตราหมุนเวียนสินค้าคงเหลือ 1.42 เท่า ในปี 2544 เฉลี่ย 1.90 เท่า
ทำให้ระยะเวลาการขายเฉลี่ยนานขึ้นคือเฉลี่ย 254 วัน

เงินลงทุนและเงินให้กู้ยืมลดลง 11.53 ล้านบาท เนื่องจากการขายหุ้นจำนวน 15.27 ล้านบาท
และซื้อหุ้นเพิ่มทุนจำนวน 6.24 ล้านบาท และการที่ตลาดหุ้นปรับตัวลดลง
ทำให้การขาดทุนที่ยังไม่เกิดขึ้นจากการปรับราคายุติธรรมหลักทรัพย์เผื่อขายมีจำนวน 6.91 ล้าน
ในปี 2544 จำนวน 0.57 ล้านบาท

หนี้สินรวมสิ้นสุด ณ วันที่ 31 ธันวาคม 2545 จำนวน 190.17 ล้านบาท เพิ่มขึ้นจากปี 2544
ร้อยละ 4.32 เมื่อเปรียบเทียบกับหนี้สินรวม ณ สิ้นปี 2544 จำนวน 182.29 ล้านบาท
โดยแบ่งออกเป็นหนี้สินหมุนเวียนจำนวน 184.65 ล้านบาท คิดเป็นร้อยละ 97.10
หนี้สินระยะยาวจำนวน 4.92 ล้านบาท คิดเป็นร้อยละ 2.59 หนี้สินอื่นจำนวน 0.59
ล้านบาทคิดเป็นร้อยละ 0.31

ในปี 2545 ได้ชำระคืนเงินกู้ยืมจำนวน 34.21 ล้านบาท ปี 2544 ชำระคืนเงินกู้ 51.85 ล้านบาท
ความเหมาะสมของโครงสร้างเงินทุนอยู่ในเกณฑ์ปกติ คือ 0.48 เท่า ปี 2544 คือ 0.45 เท่า
อัตราส่วนความสามารถชำระดอกเบี้ย 2.70 เท่า ปี 2544 คือ 6.42 เท่า ซึ่งทั้งสองตัวชี้วัด
สามารถยืนยันได้ว่าโครงสร้างเงินทุนปัจจุบันมีความเหมาะสม

ในส่วนของผู้ถือหุ้นสิ้นสุด ณ. วันที่ 31 ธันวาคม 2545 จำนวน 394.63 ล้านบาท ซึ่งมีจำนวนลดลง
6.63 ล้านบาท คิดเป็นสัดส่วนร้อยละ 1.65 จากปี 2544
บริษัทฯบันทึกผลขาดทุนที่ยังไม่เกิดขึ้นจากการปรับราคายุติธรรมหลักทรัพย์เผื่อขาย 6.91
ล้านบาทเพิ่มขึ้นจากปี 2544 ซึ่งมีผลขาดทุน 0.57 ล้านบาท และจ่ายเงินปันผลจำนวน 6 ล้านบาท
กำไรสุทธิ 5.70 ล้านบาท ปี 2544 ขาดทุนสุทธิ 5.46 ล้านบาท

นอกเหนือจากคำอธิบายและการวิเคราะห์เกี่ยวกับการเปลี่ยนแปลงฐานะการเงินและผลการดำเนินงานของบริษัทฯในปี
2545 ซึ่งครอบคลุมถึงเนื้อหา ความเหมาะสมของโครงสร้างเงินทุนฐานะการเงินของบริษัท
ผลการดำเนินงานตามงบกำไรขาดทุน
ตลอดจนการเปลี่ยนแปลงของรายการในงบดุลและอัตราส่วนทางการเงินที่สำคัญ

บริษัทฯ ใคร่ขอชี้แจงประเด็นเพิ่มเติมอื่นๆ ดังต่อไปนี้

- บริษัทฯไม่มีการเปลี่ยนแปลงที่สำคัญที่เกิดขึ้นภายหลังวันที่ในงบการเงิน และผลกระทบ

ที่อาจจะมีต่อฐานะการเงินและผลการดำเนินงาน

  - บริษัทฯไม่มีการปรับโครงสร้างการถือหุ้นของบริษัทในกลุ่มที่มีผลต่อการดำเนินงาน

  ของบริษัท

  - บริษัทฯ ไม่มีภาระผูกพันที่อาจมีผลกระทบต่อฐานะการเงินและผลการดำเนินงานของ

  บริษัทฯ

  - บริษัทฯไม่มีการค้ำประกันหนี้ให้บุคคลอื่น อันอาจจะมีผลกระทบต่อฐานะการเงิน

  และผลการดำเนินงานของบริษัท